વડોદરા: 'હું મોક્ષ મેળવવા માગું છું' કહીને મહિલા ધૂણવા લાગી, ભક્તોમાં સર્જાયું કૌતુક વડોદરા: અપાર શ્રધ્ધાપૂર્વક ઉજવાઇ રહેલા શ્રાવણ માસમાં શહેરના અટલાદરા સ્વામિનારાયરણ મંદિરમાં ભજન-કિર્તન અને સત્સંગ સમારોહ ચાલી રહ્યો છે. આજે સવારે મહંત સ્વામી જયારે પૂજા કરી રહ્યાં હતા. ત્યારે એક મહિલા સત્સંગીએ 'જેને જોઇએ તે આવો મોક્ષ માંગવા રે લોલ'... તેવું ભજન શરૂ કર્યું હતું. આ ભજન સાંભળીને સુરતથી આવેલી એક સત્સંગી મહિલા મને મોક્ષ આપો. મને મોક્ષ જોઇએ છે. તેવી ચિસો પાડી ધૂણવા લાગી હતી. જે ઘટનાનો વિડીયો સોશિયલ મિડિયામાં વાયરલ થયો છે. સુરતથી મહંત સ્વામીના દર્શન કરવા આવ્યા હતા હરીભક્તો પ્રાપ્ત વિગતો અનુસાર પવિત્ર શ્રાવણ માસમાં અટલાદરા શ્રી સ્વામીનારાયણ મંદિરમાં ભજન-કિર્તન, સત્સંગ સમારોહ ચાલી રહ્યો છે. વિવિધ શહેરો અને ગામોમાંથી હરીભક્તો સત્સંગ સમારોહમાં આવવા સાથે શ્રી મહંત સ્વામીના દર્શન કરવા માટે આવી રહ્યા છે. જેમાં સુરતથી પણ સત્સંગીઓ અટલાદરા સત્સંગમાં ભાગ લેવા સાથે શ્રી મહંતસ્વામીના દર્શન કરવા માટે આવ્યા હતા. મહિલાએ હું મોક્ષ મેળવવા માંગુ છું તેવી પાડી હતી ચીસો મંદિરમાં સત્સંગ સમારોહની સાથે ભજન-કિર્તનની રમઝટ જામે છે. જેમાં એક સત્સંગી મહિલા જેને જોઇએ તે આવો મોક્ષ માંગવા રે લોલ.. તેવું ભજન શરૂ કર્યું હતું. કહેવાય છે કે, સુરતની એક સત્સંગી મહિલાએ આ ભજન સાંભળતાજ મને મોક્ષ આપો..હું પ્રેત છું...હું મોક્ષ મેળવવા આવી છું...તેવી ચિસો પાડીને ધૂણવા લાગી હતી. સુરતની સત્સંગી મહિલાની મોક્ષની માંગણી કરીને ધૂણવા લાગતા અન્ય સત્સંગીઓ પણ આશ્ચર્યમાં મુકાઇ ગયા હતા. પ્રસાદીનું પાણી આપતા જ ધુણતી બંધ થઈ હતી મહિલા મોક્ષ માટે માંગણી કરી રહેલી મહિલાની વાત મહંત સ્વામીએ જાણતા તેમણે પ્રસાદીનું પાણી અને કંઠી એક હરીભક્ત સાથે ધૂણી રહેલી મહિલા પાસે મોકલાવ્યું હતું. અને સ્વામી ધ્યાનમાં બેસી ગયા હતા. પ્રસાદીનું પાણી એક મહિલા સત્સંગીએ ધૂણી રહેલી મહિલાને પીવડાવી તેના ગળામાં કંઠી બાંધતાજ મહિલા સામાન્ય બની ગઇ હતી. અને પોતાની સાથે કોઇ ઘટના બની નથી. તે રીતે કિર્તન કરવાનું શરૂ કરી દીધું હતું. મહિલાએ ધૂણવાનું બંધ કરી દેતા અને કિર્તન શરૂ કરતા અન્ય સત્સંગીઓએ મહંત સ્વામીનો જય જય કાર બોલાવ્યો હતો. અને મહંત સ્વામીના આ આશિર્વાદને ચમત્કાર ગણાવ્યો હતો. આ ઘટનાનો વિડીયો સોશિયલ મિડીયામાં થયો હતો વાયરલ અટલાદરા સ્વામીનારાયણ મંદિરમાં બનેલી આ ઘટનાનો વિડીયો સોશિયલ મિડીયામાં વાયરલ થયો હતો. આ વિડીયો બાદ હરીભક્તોમાં એવી ચર્ચા ચાલી હતી કે, કોઇ પ્રેતાત્મા મોક્ષ લેવા માંગતો હતો. તે પ્રેતાત્મા સુરતથી આવેલી સત્સંગી મહિલામાં પ્રવેશી ગયો હતો. અને મોક્ષ માટે સ્વામીને વિનંતી કરી હતી. સ્વામીબાપાએ પ્રેતયોનીમાં પિડાતી મહિલાને કંઠી અને પ્રસાદીનું પાણી પીવડાવી મોક્ષ આપ્યો હતો. જે મહંત સ્વામીના ચમત્કાર સિવાય બીજું કંઇ નથી. મહિલા કયા કારણોસર ધૂણવા લાગી તે કહેવું મુશ્કેલ સુરતની મહિલા સત્સંગ સમારોહમાં કયા કારણોસર ધૂણવા લાગી તે અંગે ચોક્કસ કંઇક કહેવું મુશ્કેલ છે. પરંતુ, સત્સંગીઓના જણાવ્યા પ્રમાણે આ મહિલાના શરીરમાં પ્રેતાત્માએ પ્રવેશ કરતા તે ધૂણવા લાગી હતી. અને મોક્ષ આપો તેવી ચિસો પાડતી હતી. અને મહિલાને મહંત સ્વામીએ મોક્ષ આપ્યો હતો. ઉલ્લેખનીય છે કે, આ વાત શ્રધ્ધાની છે. દિવ્ય ભાસ્કર ડોટકોમ ભૂત-પ્રેતની વાતોને સમર્થન આપતું નથી.